Østre Porsgrunn kirke

Østre Porsgrunn kirke er en kirke i Porsgrunn kommune i Vestfold og Telemark fylke. Den erstattet en kirke fra 1760, tegnet av Laurids de Thurah, som ble påtent og brant ned til grunnen natt til 11. april 2011.

Bakgrunn 
Det var høyst ulike oppfatninger i Porsgrunns befolkning om hvorvidt kirken burde bygges opp som en kopi, eller som en moderne kirke ut fra behov og funksjoner. Det pågikk i årevis en aksjon for å få oppført en rekonstruksjon av kirken som brant. Dette var det flertall for i befolkningen, men blant aktive medlemmer i menigheten ønsket de fleste en moderne kirke. Dette ble også vedtatt av Porsgrunn kirkelige fellesråd, som var ansvarlig for bygging av ny kirke.

Kirkebygg 
Den nye kirken ble tegnet i 2015 av professor arkitekt Espen Surnevik som hovedarkitekt, og Trodahl arkitekter som samarbeidende arkitekt. Bygget omtales gjerne som «porselenskirken», ettersom det skulle kles utvendig med fliser som skulle minne om porselen. Tor Entreprenør ble tildelt byggeoppdraget, og arbeidet ble påbegynt i desember 2017. Det nye kirkebygget stod ferdig høsten 2019 og ble vigslet den 15. september 2019.

Kritikk 
Kirkens utseende har vært diskutert, og i en avstemning i avisa Dagen ble kirken kåret til «Norges styggeste kirke». Kåringen fikk omtale i media.

Referanser

Eksterne lenker 
 Ørnulf Paulsen: «Oppstandelseskirke med lyset som tema» og «Inspirert av lyset», i Kirkeblad for Porsgrunn  nr. 4/2019, s. 12–14
 Christian Aarhus: Arkitekten tror skeptikerne vil snu - nye Østre Porsgrunn kirke reiser seg (Byggeindustrien, 11. april 2019)
 Porsgrunn menighet: Bilder fra prosessen mot ny kirke 
 Vår Land mener: Nye Østre Porsgrunn kirke er storslått og fascinerende (Vårt Land 15. september 2019)
 Åpner my og moderne kirke etter brannen — Jeg nekter å sette mine bein i den nye kirka (NRK 13. september 2019)

Kirker i Porsgrunn
Kirker i Skien prosti
Norske kirker fra 2019